এরাজ্যে এই প্রকল্পের ভবিষ্যৎ নিয়ে বলতে গিয়ে গুগল ইন্ডিয়ার মার্কেটিংয়ের প্রধান স্বপ্না চাড্ডা বলেন, পুরুলিয়ার চারশোটি গ্রামে পৌঁছতে চান ওঁরা। আপাতত ১২০ জন ইন্টারনেট বন্ধু তৈরি করার কাজ চলছে। তারাই পৌঁছবেন এই চারশো গ্রামে। ঘুরে ঘুরে সরকারি স্কিমগুলি বোঝাবেন গ্রামের মানুষকে। ডিজিটাল ইন্ডিয়ার সাথে হাতে হাত মিলিয়ে কাজ করবে গুগল-টাটা ট্রাস্ট। এই ১২০ জনই গ্রামের অন্য মহিলাদের শেখাবেন ইন্টারনেট ব্যবহারের উপকারিতা। ইতিমধ্যেই দারুণ সাড়া পড়েছে পুরুলিয়ায়। পুরুলিয়ার পর অন্য জেলাতেও ছড়িয়ে যাবে এই উদ্যোগ। অন্তত ১ লক্ষ মহিলাকে ইন্টারনেট স্বাক্ষর করতে চান ওঁরা। টাটা ট্রাস্টের উদ্ভাবন বিভাগের প্রধান গণেশ নীলম বলছেন, স্থানীয় ভাষাতেই শেখানো হচ্ছে ইন্টারনেট ব্যবহার করার উপায়, বিভিন্ন মডিউলের মারফত। ল্যাপটপ কম্পিউটারের থেকেও বেশি গুরুত্ব দেওয়া হচ্ছে মোবাইল ইন্টারনেটকে। ইন্টারনেট পেনেট্রেশন কম যেমন সত্যি তেমনি এই প্রকল্পে অনেকগুলো বাধাও আছে। যেমন প্রত্যন্ত গ্রামে অনেকক্ষেত্রেই মোবাইলের টাওয়ার পাওয়া যায় না, ইন্টারনেটের স্পিড ভীষণই কম। ফলে গ্রামের মানুষের কাছে ইন্টারনেট পৌঁছে দেওয়ার স্বপ্ন কোথায় একটা হোঁচট খাচ্ছে, সেকথাও অকপটে স্বীকার করে নিয়েছেন গণেশ। এবিষয়ে বেশকিছু টেলিকম সংস্থার সঙ্গে ওদের কথা চলছে। পুরুলিয়ার মত গ্রামে টাটা ট্রাস্ট দীর্ঘদিন ধরে কাজ করছে সেই সুবাদে ওই জেলার নাড়িনক্ষত্র ওরা জানেন। তবুও সমস্যাগুলো যখন যেমন এগিয়ে আসছে তখন তেমন ভাবে তা মোকাবিলা করতে চাইছে টাটা ট্রাস্ট। এই প্রকল্পের যাত্রাপথটাই ওদের কাছেও একটা দারুণ শিক্ষা বলছিলেন গণেশ নীলম।